cyanic-selkie/wikianc huggingface dataset:
רד הוט צ'ילי פפרז
חזרתו של פרושיאנטה, Californication והחזרה למיינסטרים (1998–2001)
ב-2001, הלהקה הוציאה את DVD ההופעה הראשון שלהם, "Off the Map". ה-DVD הופק על ידי מכר ותיק של הלהקה, דיק רוד, שהפיק בנוסף את הווידאו קליפים של השירים "Catholic School Girls Rule" ו- "Universally Speaking". החומר ל-DVD נלקח משתי הופעות שונות, אך רוד מיזג את השירים כך שלא הבחינו בכך.
הופעה ראשונה של הלהקה בישראל תוכננה ל-28 באוגוסט 2001, בפארק הירקון. אולם שבועיים לפני ההופעה המיועדת, הודיעה הלהקה על ביטול בואה לישראל עקב המצב הביטחוני.
By the Way (2001–2004)
בתחילת 2001 החלה הלהקה להקליט את אלבומה החדש, שהופק אף הוא על ידי רובין. האלבום יצא ב-9 ביולי 2002 בשם "By The Way". פרסומה של הלהקה עלה עם צאת האלבום, שהמשיך את דרכו המוצלחת של "Californication". האלבום זכה בארבעה כוכבים מתוך חמישה של מגזין הרולינג סטון – הוא דורג במקומות הראשונים במצעדים ונמכר במיליון עותקים כבר בשבוע הראשון לאחר צאתו.
האלבום הוא דוגמה נוספת להתנתקות הלהקה מהסגנון שהיה אופייני לה בשנות ה-80, אך למרות השינוי, קהל המעריצים של הלהקה נותר עימה. סגנון הפאנק-ראפ המסורתי של הלהקה פינה את מקומו באלבום לשירים עם מלודיות עמוקות ושקטות יותר. מהאלבום יצאו חמישה להיטים נוספים: "By the Way", "The Zephyr Song", "Can't Stop", "Dosed" ו-"Universally Speaking", ולראשונה בהיסטורית הלהקה, הגיעו שיריה לפסגות מצעדי הפזמונים ב-16 מדינות ברחבי העולם. באלבום התמקד הגיטריסט פרושיאנטה בסגנון נגינה עמוק יותר בחלק מהשירים, ובחלקם אף הוסיף נגינת קלידים. צאת האלבום לווה במסע הופעות בן 18 חודשים ברחבי העולם. בשנה הראשונה לאחר צאת האלבום נמכרו כ-11 מיליון עותקים שלו ברחבי העולם.
בנובמבר 2003, לרגל 20 שנות פעילותה, הוציאה הלהקה את אלבום האוסף הראשון שלה, שעבורו הקליטו שני שירים נוספים – "Fortune Faded" ו-"Save the Population". האלבום דורג במקום ה-18 במצעד ה-"Hot 200" של מגזין בילבורד. אולם, לאלבום צורפו שני שירים בלבד מהאלבום החדש - "By The Way" ו-"Universally Speaking", בחירה שהעלתה ביקורת על חסרונם של שירים כמו "Can't Stop" ו-"The Zephyr Song" באלבום.
מחלקו האירופאי של מסע ההופעות הופק DVD ההופעה השני של הלהקה – "Live at Slane Castle", שצולם במהלך הופעתם בטירת סליין שבאירלנד ב-23 באוגוסט 2003. בנוסף, ממסע ההופעות הופק אלבום ההופעה המלא הראשון של הלהקה – "Live in Hyde Park" שהוקלט במהלך הופעתם בהייד פארק שבלונדון. יותר מרבע מיליון מעריצים שילמו מעל ל-17 מיליון דולר כדי לצפות בשלוש הופעותיה של הלהקה בפארק, שיא בשנת 2004; ההופעה דורגה במקום הראשון ברשימת ההופעות הטובות ביותר של מגזין בילבורד לשנת 2004. בהופעה זו נוגנו שני שירים חדשים שלא נוגנו קודם כן על ידי הלהקה – "Rolling Sly Stone" ו-"Leverage of Space".
ב-6 באוקטובר 2004, סולן הלהקה אנתוני קידיס הוציא לאור את האוטוביוגרפיה שלו – "Scar Tissue". בספר מספר קידיס על חבריו, על אהבתו, על מאבקו בסמים ועל תשוקתו למוזיקה. בנוסף, מכיל האלבום חלק ממילות השירים של הלהקה, המציגים מעין היסטוריה ורקע לכתיבתו ומשמעותו של כל שיר.
Stadium Arcadium (2005–2007)
בשנת 2006 יצא לאור אלבומה התשיעי של הלהקה – Stadium Arcadium, שהופק אף הוא על ידי ריק רובין. אף על פי שהלהקה הקליטה כ-38 שירים, אותם תכננו לחלק בין שלושה אלבומים, הם החליטו לבסוף להוציא רק כ-28 מהם באלבום כפול, ואת הנותרים להוציא כB-Sides של האלבום. לאחר שחרור האלבום, הלהקה יצאה לסיבוב הופעות מצליח, בו הצטרף ללהקה ג'וש קלינגהופר, חבר ותיק של הלהקה בכלל ושל ג'ון בפרט בתור גיטריסט המשנה שלהם. לאחר סיבוב ההופעות, החליטה הלהקה לקחת הפסקה של שנתיים כדי להתאושש מהעבודה הבלתי פוסקת שלה מאז 1999.
I'm with You ועזיבתו השנייה של פרושיאנטה (2009–2019)
בהמשך דרכה של הלהקה, הגיטריסט ג'ון פרושיאנטה הוחלף ב-2009 בג'וש קלינגהופר שהיה גיטריסט המשנה של רד הוט עד עזיבת ג'ון. בראיון אמר ג'ון כי הפעם, בניגוד לעבר, הוא לא עוזב עקב חוסר נעימות, אלא כי סגנון הלהקה המשתנה אינו מתאים לסגנונו האישי, ולמוזיקה שהיה רוצה ליצור. לאחר מכן הלהקה הפסיקה להופיע באופן זמני, כדי להקליט את אלבומה החדש שיצא ב-29 באוגוסט בשם I'm with You וב-18 ביולי יצא סינגל בשם "The Adventures of Raindance Maggie".
באפריל 2012, רד הוט צ'ילי פפרז נכנסה להיכל התהילה של הרוק אנד רול, וקלינגהופר, שהיה בן 32 באותה עת, הפך לחבר הצעיר ביותר בתולדות היכל התהילה – ושבר את שיאו של סטיבי וונדר, שנכנס בגיל 38 להיכל בשנת 1989.
ביוני 2016 הוציאה הלהקה את אלבומה ה-11 The Getaway שזכה להצלחה ונמכרו ממנו כ-2 מיליון עותקים ברחבי העולם.
ב-15 במרץ 2019 נתנה הלהקה הופעה היסטורית בפירמידות במצרים. ההופעה שודרה במקביל בשידור חי ברשתות החברתיות.
Unlimited Love
ב-3 בפברואר 2022 פורסם הסינגל הראשון “Black Summer” כחלק מהאלבום “Unlimited Love” וב-4 במרץ 2022 פורסם השיר Poster Child גם כחלק מהאלבום "Unlimited Love” שיצא ב-1 באפריל 2022. המגזין רולינג סטון הכריז על התקליט כתקליט קאמבק ושחזור הצליל והתחושה של ימיה הגדולים של הלהקה
Return Of The Dream Canteen
ב-20 באוגוסט 2022 פרסמה הלהקה את הסינגל "Tippa My Tounge" מאלבומה החדש "Return Of The Dream Canteen", אותו פרסמה במלואו באוקטובר 2022.
רד הוט צ'ילי פפרז בישראל
הופעתה הראשונה של רד הוט צ'ילי פפרז בישראל הייתה אמורה להתקיים ב-28 באוגוסט 2001. לאכזבתם הרבה של המעריצים הישראלים, הלהקה ביטלה את הופעתה שבועיים לפני התאריך המיועד, עקב המצב הביטחוני באותם ימים.
בנובמבר 2011 פורסם לראשונה באופן רשמי כי הלהקה תופיע בספטמבר 2012 בפארק הירקון. ב-10 בספטמבר 2012 הלהקה הופיעה בפארק הירקון לעיני 50,000 צופים וזכתה לאהדה.
ב-3 בפברואר 2020 הלהקה הודיעה באופן רשמי כי היא תחזור לישראל להופעה בפארק הירקון ב-10 ביוני 2020.
ב-7 במאי 2020 הלהקה הודיעה כי ההופעה תבוטל עקב מגפת הקורונה, ונמסר מהמפיקים ב-18 במאי 2020 כי ההופעה תתקיים ב-23 ביוני 2021.
ב-26 באפריל 2021 הלהקה הודיעה שההופעה תדחה, מחברת ההפקה נמסר כי תאריך חדש לקיום ההופעה יפורסם בקרוב.
לבסוף ההופעה הייתה אמורה להתקיים בשנת 2023 אך ב-19 בנובמבר 2022 הודיעו המפיקים שההופעה מבוטלת לחלוטין "בשל אילוצי לוחות זמנים של סיבוב ההופעות הבינלאומי".
סינגלים
<div style="direction:ימין| ltr;">
ראו גם
מוזיקאים שיאני מכירות
הרודיון
הרודיון (ביוונית: Ἡρώδειον; בערבית: هيروديون; בלטינית: Herodium), או בשמו האחר הר הורדוס, הוא אתר ארכאולוגי, משלהי תקופת בית שני, כיום גן לאומי בניהול רשות הטבע והגנים, הנמצא כ-12 קילומטרים מדרום לירושלים בספר מדבר יהודה. האתר כולל מבצר, העטוי בגבעה מלאכותית, חומות, מגדלי שמירה ולמרגלותיהם עיר קטנה ("הרודיון תחתית") ובה בריכת מים וארמון רחב ידיים שבנה המלך הורדוס בין השנים 22 לפנה"ס ל-15 לפנה"ס, עבורו ועבור אנשי חצרו.
ההיסטוריון יוסף בן מתתיהו טען כי הורדוס נקבר באתר בטקס מפואר, ולבסוף אכן אותר קברו בשנת 2007 על ידי הארכאולוג אהוד נצר. במרד הגדול נפל הרודיון לידי המורדים היהודים, הם איישו את המבצר והתבצרו בו כנגד כוחות הרומאים. גם במרד בר כוכבא שימש האתר כמקום מקלט למורדים היהודים. לאחר המרד ננטש המקום ואויש לסירוגין עד שננטש סופית בסוף התקופה הביזנטית. למרגלות ההר, הנמצא בשטח C, קיים בסיס צבאי.
שמו של הרודיון
עם תום מלאכת הבנייה קרא הורדוס למקום על שמו - הרודיון, וזהו האתר היחיד הנושא את שמו של המלך הבנאי. מתעודות שנמצאו במדבר יהודה והמתארות את חיי המורדים היהודים במקום בתקופת מרד בר כוכבא, עולה כי שמו של המבצר בפיהם היה "הרודיס", שהוא הגייה אחרת של השם המקורי (ייתכן שזהו שיבוש).
בפי הערבים נקרא המקום ג'בל פורדיס. לשם זה שני הסברים: הראשון גורס כי השם פורידיס הוא גלגול מאוחר של השם הרודיס, ומכאן שבשם זה מונצח זכרו של בונה ההר - הורדוס. לפי הטענה השנייה, מקור השם פורדיס מהמילה פרדיס, גן בערבית. טענה זו מובאת בהרחבה בהמשך.
הקמת הרודיון
בשנת 28 לפנה"ס, עם סיום חגיגות הנישואין של הורדוס עם אשתו השלישית, מרים (בת הכהן הגדול), הוא הניח את אבן הפינה להרודיון. הארמון נבנה כמעין מבצר על ידי הורדוס בין השנים 22 לפנה"ס ל-15 לפנה"ס, במקום שבו ניהל הורדוס קרב בשנת 40 לפנה"ס בעת מנוסתו מהפרתים (שנלחמו באימפריה הרומית) כנגד יהודים ששיתפו עימם פעולה בראשות מתתיהו אנטיגונוס השני. את מראה הגבעה שלו ("שד" בלשונו של יוסף בן-מתתיהו) קיבל המבצר מסוללות העפר העצומות שנערמו סביב חומותיו בשלב הבנייה השני של הרודיון כאשר הורדוס מכסה בעפר מבנים רבים ביניהם תיאטרון, חדר כס ומחסנים כדי להכין את ההר למאוזוליאום לעצמו. בתוך הסוללות ניצבת חומה כפולה שגובהה כ-20 מטרים וקוטרה כ-63 מטרים. בין החומות בנה הורדוס ארמון מפואר שכלל חדרים רבים, טרקלין ובית מרחץ. צפונית להרודיון, בשטח של כמאה וחמישים דונמים, נבנה חלקו העיקרי של הארמון, מעין עיר קטנה שנקראה הרודיון תחתית ובה נמצאו שרידי בריכות מים ובניינים רבים. הרודיון תחתית המשיכה להתקיים לסירוגין עד לתקופה הביזנטית, ולאחריה ננטשה.
ההיסטוריון יוסף בן מתתיהו תיאר את האתר בכתביו:
אמת מים שאספה את מימיה מבריכות שלמה הובילה את המים לאתר. כיום נמצאים בשטח שרידי אמה רק עד המעיינות באזור הכפר ארטאס, בסמוך לבית לחם (הגבוהים מהאמה). בנוסף לאמת המים, נבנו באתר בורות מים רבים לאספקת מים סדירה לארמון וליושביו, וכן מערכת גדולה של בריכות אגירה חשופות, מרביתן בהרודיון תחתית.
גלגוליו של המבצר
עם בנייתה של הרודיון, הפכה העיר לבירת המחוז שבו שכנה ואוכלסה בקביעות על ידי אנשי חצרו של המלך. המלך עצמו, לטענת החוקרים, השתמש בארמון בעיקר כבית קיץ וכמפלט מההמולה ששררה בירושלים בעת שלוש הרגלים. לפי יוסף בן מתתיהו הורדוס נקבר שם בטקס מפואר. לאחר מותו של הורדוס, המשיך בנו ארכלאוס לפקוד את המקום לעיתים קרובות. לאחר הגלייתו של ארכלאוס בשנת 6, בוטל שלטון בית הורדוס ביהודה והיא הפכה לפרובינקיה רומית.
העיר נפלה לידי המורדים היהודים במרד הגדול בשנת 66 לספירת הנוצרים. המורדים, שאיישו את המבצר והתבצרו בו כנגד כוחות הרומאים, בנו בו בתי כנסת ומקוואות ופיר כדי לשאוב את מי בורות המים. כעבור ארבע שנים, לאחר חורבן בית המקדש, השתלט סקסטוס לוסיוס באסוס, נציב יהודה, ומפקד הלגיון העשירי פרטנסיס על המבצר. תיאורו של יוסף בן מתתיהו הוא קצר והוא אינו מזכיר קרב (בניגוד למצדה ומכוור). מהממצאים במקום הכוללים ראשי חץ ואבני בליסטראות עולה שההשתלטות הייתה כרוכה בקרב.
הרומאים, שחשיבות יהודה בעיניהם ירדה לאחר דיכוי רוב המרד, נטשו עד מהרה את המבצר והוא עמד בשיממונו כיובל שנים, עד שנתפס בשנית בידי יהודים. אותם יהודים שהתיישבו בהר, חצבו בקרביו מערכת של מערות מסתור (המזכירות את מערכות המסתור של בר כוכבא בבית גוברין) והכינו אותו כאתר ללוחמת גרילה לעתיד לבוא. עם פרוץ מרד בר כוכבא שימש האתר כמקום מקלט למורדים היהודים, אך הוא ננטש לחלוטין עם דיכוי המרד בשנת 135.
לאחר שוך הקרבות נותרה הרודיון נטושה במשך כשלוש מאות שנים. במאה ה-5 החלו נזירים ביזנטים ליישב בהדרגה את צפונה של הרודיון תחתית, ולבסוף קמה באתר התיישבות נזירים נוצרית שהסבה אחדים מחדרי הארמון לכנסיות. בחפירות שנערכו בצפון האתר התגלו ארבע כנסיות שכאלה, אשר רצפותיהן מעוטרות עיטורי פסיפס.
טענה נוספת גורסת כי בתקופה הביזנטית היה היישוב מושבת מצורעים שהקימה הקיסרית אודוקיה (אשתו של הקיסר הרומי תאודוסיוס מהמאה הרביעית). בתקופה הביזנטית נחשבו החולים בצרעת לקדושים הסובלים בעולם הזה למען כלל האוכלוסייה, הצרעת אף נקראה בשל כך בתקופה זו "המחלה הקדושה". החברה התייחסה אל חולי הצרעת בייראה אך בד בבד הרחיקה אותם ככל הניתן ממרכזי היישוב. בחיבור מהמאה ה-14 עולה כי בביקורה בירושלים, בנתה הקיסרית משכן לחולי הצרעת וכינתה אותו "פורידיסיה", מילה שמקורה בפרסית ופירושה - "גן" (מכאן גם מקור המילה העברית "פרדס"), שמשמעותה התגלגלה והפכה ל"גן עדן" (Paradise). שמו הערבי של האתר, ג'בל פורידיס ("הר פורידיס", הר הגן) תומך בטענה שהאתר אכן שימש כמקום מושב למצורעים בתקופה זו. עם הכיבוש הערבי במאה ה-7 ננטש המקום בפעם האחרונה.
כיום שוכן בצפון האתר הכפר הפלסטיני זעתרה, היישוב המרכזי של בני שבט התעמרה, שבתיו מכסים חלק מהעתיקות. גם כביש הגישה לאתר, שנחצב בתקופה שבה היה האתר תחת שלטון ירדני, עובר בשטח שבו שכנה לפנים העיר העתיקה.
הרודיון תחתית
הרודיון תחתית הייתה רובו של ארמון הורדוס במקום. בעיר התגלו שרידי ארמון מפואר המשתרע על שטח רב ומכיל חדרים רבים, גנים, אורוות, מחסנים ועוד. חיי הארמון התנהלו כמעט לחלוטין בעיר התחתית, בעוד הארמון המבוצר משמש כמבצר לעתות סכנה ודוחק בלבד. אחד האתרים המרשימים ביותר בהרודיון תחתית הוא בניין ענק, בנוי אבני גזית, שאורכו 130 מטרים ורוחבו כ-60 מטרים. הארכאולוגים מצאו את הבניין במצב שימור עלוב, אך גם מן השרידים המעטים שנותרו ניתן להסיק כי מדובר היה במבנה רב חשיבות לבוניו. בין המבנה הענק למבצר מחבר שביל מעשה ידי אדם באורך של כ-350 מטרים, אשר פשרו אינו מוסבר לחלוטין על ידי החוקרים. יש הטוענים כי הייתה זו דרך שנסללה במיוחד לרגל מסע הלוויה של המלך הורדוס, שנקבר בסופו של דבר במבצר עצמו ולא בעיר התחתית בנבכי הבניין הענק המוזכר כאן.
הרודיון עילית
המילוי המלאכותי של ההר מקיף מעטפת הבנויה משתי חומות עגולות. החיצונית בקוטר 63 מטר והפנימית בקוטר 56 מטר. בין שתי חומות המעטפת תווך בן 3.5 מטר שנועד למעבר בין מגדלי השמירה ולאחסון ציוד ומזון. המעטפת התנשאה לגובה של 10–12 מטר מעל לרצפת הארמון אותו היא מקיפה. המעטפת הבנויה גם מתחת לרצפת הארמון יורדת ומגיעה עד לסלע הטבעי של ההר. החלל בין החומות חולק לכמה קומות על ידי תקרות ורצפות שנתמכו בקורות עץ.
סביב המעטפת בנויים שלושה מגדלי שמירה חצי עגולים שפונים החוצה לכיוון צפון, מערב ודרום. גם המגדלים, כמו המעטפת, חולקו לקומות וכל קומה חולקה ל-4 חדרים. המגדלים שמשו למגורי חיילי המשמר ולמשרתי הארמון.
מגדל נוסף, רביעי, נבנה מעל המעטפת בצד המזרחי שלה. המגדל, בצורת עיגול שלם, וקוטרו 18 מטר. בזמנו התנשא המגדל לגובה 45 מטר אך כיום הוא מתנשא לגובה 20 מטר בלבד מעל רצפת הארמון. בגלל גובהו ומשבי הרוח שהיו בו הוא שימש, בין היתר, למגורי משפחת המלוכה בימי הקיץ החמים. המסד שלו היה אטום והוא נבנה על גבי הסלע הטבעי לשם חיזוקו ומניעת קריסתו בזמן רעידות אדמה. המגדל העגול נבנה אבני גזית, יחד עם זאת משערים החוקרים כי הוא טויח בטיח לבן על בסיס סיד.
הארמון עצמו נמצא בין חומות המעטפת העגולות. השטח שבין החומות מתחלק לשני חלקים שווים, החלק המזרחי והחלק המערבי. החלק המזרחי הוא חצר פריסטילית, מוקפת עמודים משלושה כיוונים: דרום, מערב וצפון. בצד המזרחי, חצאי עמודים, פילסטרים, אשר מחוברים אל הקיר המזרחי שנתמך במגדל המזרחי. החצר הפתוחה שימשה גן נוי של הארמון.
בדרומו של החלק המערבי של הארמון נמצא הטרקלין. זהו אולם גדול במידות 10X15 מטר, ללא עמודי תמך כי תקרתו נבנתה על קורות עץ ענקיות. בטרקלין נערכו סעודות בית המלוכה. רצפת הארמון לא נמצאה בשלמותה אך נמצאו שרידים של רצפת פסיפס בסגנון אופוס סקטילה עם צורות גאומטריות צבעוניות. הטרקלין היה פתוח בחלקו לכיוון החצר הפריסטילית על ידי פתח רחב ושני חלונות רחבים. בסמיכות לטרקלין נמצא אגף חדרי השינה של הארמון. נמצאו 4–5 חדרי שינה, כולם מעוטרים בציורי פרסקו.
בסמוך לאגף חדרי השינה נמצא בית המרחץ של הארמון. הכניסה אליו דרך חדר ההלבשה, האפודיטורים, אל החדר הפושר, הטפידוריום. משם אפשר לעבור אל החדר החם, הקלדריום, או אל החדר הקר, הפריגידריום. החדר החם בנוי בשיטת ההיפוקאוסט, רצפה כפולה מונחת על עמודי אבן קטנים דרכם עבר האוויר החם שחימם את החדר. החדר הקר שימש גם כמקווה טהרה בתקופת המרד הגדול.
חקר האתר וחפירתו
צורתו הייחודית של האתר משכה את תשומת לבם של הנוסעים והחוקרים של ארץ ישראל, ובהם קונרד שיק, אדוארד רובינסון והורשיו קיצ'נר. במהלך המאות ה-18 וה-19 נערכו במקום סקירות של הממצאים החשופים על פני השטח. בין השנים 1956–1962 נערכו באתר חפירות ארכאולוגיות בראשות האב וירג'יליו קורבו מבית הספר הפרנציסקני למקרא בירושלים. משלחת זו חשפה את מרבית הממצאים הידועים על המבצר עצמו.
לאחר כיבוש האזור במלחמת ששת הימים נשלחה לאתר משלחת מטעם האוניברסיטה העברית בראשות פרופ' אהוד נצר, שהחלה את חפירותיה בהרודיון תחתית בשנת 1972. נצר המשיך בחפירת האתר במשך שנים רבות וגולת הכותרת של תגליותיו הייתה הקבר המשוער של הורדוס (ראו למטה).
האתר הרודיון הוכרז כגן לאומי שנים ספורות לאחר תחילת החפירות. ב-2 ביולי 1982 נרצח במקום על ידי מחבלים, דוד רוס רוזנפלד שהיה אחראי על הרודיון מטעם רשות הגנים הלאומיים. לוחית זיכרון לזכרו נמצאת בכניסה לאתר. בימי האינתיפדה השנייה נעצר זרם המבקרים. עם הרגיעה הביטחונית ומאז גילוי הקבר ב-2007 מספר המבקרים במקום עלה משמעותית.
ב-25 באוקטובר 2010, בעת ביקור עם קבוצת ארכאולוגים, נפל נצר בהרודיון, נפצע באורח קשה ונפטר כעבור שלושה ימים.
מציאת קבר הורדוס
במאי 2007 הכריז פרופ' אהוד נצר כי מצא את קבר הורדוס, לאחר יותר מ-30 שנות חיפושים באתר. האתר המזוהה עם קבר הורדוס התגלה במהלך חפירות במדרון החיצוני של ההר, מתחת לשרידי חומה המקיפה את הרודיון מסביבו, ומעל הארמון התחתון ששימש כנקודת היציאה למסע ההלוויה של הורדוס, בסמוך לשרידים של גרם מדרגות שעולה אל האתר מהרודיון התחתית. במקום, הצופה צפונה לכיוון ירושלים, התגלה מסד של מאוזוליאום הבנוי אבני גזית מפוארות ושברי סרקופג מנותצים. עיטורי הסרקופג דומים לעיטורי הסרקופגים שהתגלו ב"קברי המלכים" בירושלים מתקופה זו, אך מפוארים מהם. מסד המאוזוליאום הוא 10X10 מטר. האבנים גדולות יותר משאר אבני ההרודיון והובאו מרחוק.
לדעת פרופ' נצר, המורדים היהודים שהסתתרו במבצר במהלך המרד הגדול, כ-70 שנה לאחר מותו של הורדוס, הם אלה שניתצו את הסרקופג, בגלל שנאתם התהומית להורדוס, שמלך בחסות הרומאים. דעות אחרות סוברות כי דווקא המורדים של מרד בר-כוכבא שישבו שם, הם אלה שדאגו לניתוץ הסרקופג. לדעת נצר, הסיבה להימצאות הקבר מחוץ לשטח הרודיון היא השמירה הקפדנית של דיני טומאה וטהרה, שאפיינה את תקופת בית שני. טומאת מת היא טומאה בדרגה הגבוהה ביותר ביהדות ולכן הורדוס, שראה עצמו כיהודי, ביקש לקבוע את מקום קבורתו מחוץ לאזור המגורים בהר, כדי לאפשר לילדיו להשתמש בארמון העליון. באתר עצמו טרם נמצא ממצא אפיגרפי (כתובת חרוטה) כלשהו באתר שיוכיח באופן חד משמעי שאכן מדובר בקברו של הורדוס או בני משפחתו.
ב-2012 שוחזר קבר הורדוס.
התיאטרון
מזרחה מהמאוזוליאום, מעבר לגרם המדרגות, נחשף תיאטרון בעל קיבולת של 650 עד 750 צופים. בנוסף היה בו מעין יציע כבוד, שאפשר למלך ומקורביו לצפות בהצגות. קירות החדר עוטרו בציורי קיר על טיח יבש (סטוקו), בניגוד לפרסקו (ציור על טיח רטוב) שהייתה השיטה מקובלת במפעלי הבנייה של הורדוס. הציורים הם בסגנון שהיה מוכר באזור קמפאניה באיטליה ומתארים חלונות דרכם משקיף נוף כפרי.
בנייה פלסטינית בלתי חוקית באתר
בתוך שטח הגן הלאומי נבנה בית ספר פלסטיני באופן בלתי חוקי, תוך פגיעה באתר הארכאולוגי. ב-19 באפריל 2017 הוצא צו הפסקת עבודה למבנה, ובהמשך הוצא צו סופי להריסתו. למרות ההחלטה ומתן הצווים, השימוש בבית הספר נמשך. ב-7 במאי 2023 המנהל האזרחי מימשו את צו ההריסה והרסו את בית הספר, אולם שעות לאחר מכן החלו הפלסטינים בהקמתו מחדש.
הימור
הימור הוא כל פעולה המערבת סיכון של כסף או רכוש, עם ניחוש הקשור במאורע בלתי ידוע, מתוך כוונה לזכות בסכום או רכוש גדול יותר. המאורע עליו מתבצע ההימור יכול להיות תוצאה עתידית של הגרלה אקראית (כגון תוצאת רולטה, קובייה, הטלת מטבע), התמודדות (כגון תחרות, אירוע ספורט, בחירות) או מערכת כאוטית (מזג אוויר, בורסה), ויכול גם להיות מצב קיים שאינו ידוע למהמר (כמו "מה נמצא מאחורי הוילון" בשעשועון עשינו עסק). הימור מוצלח הוא זה שבו הניחוש נמצא נכון (או בתחום המוגדר כהצלחה בהימור), ובמקרה זה המהמר זוכה בתמורה, שהיא לרוב מוגדרת מראש, אך יכולה להיות אקראית (כמו במכונת מזל או חישגד); אם הניחוש אינו נכון, המהמר מפסיד את הנכס שעליו הימר, כולו או חלקו.
המילה "[Https://himur.info הימור]" יכולה להתייחס, בהשאלה, גם לכל פעילות שבה הסיכון גבוה וההחלטות שנעשות מתבססות על מידע לא שלם, וגם אם הנכס שאותו מסכנים אינו כסף או רכוש. לדוגמה, השקעה במניות, בחירת אסטרטגיה עסקית או צבאית, בחירת מסלול נסיעה מבין כמה אפשרויות, ואפילו החלטות במערכות יחסים.
הימורים הם תופעה מוכרת בתרבויות רבות משחר ההיסטוריה, ונחשבת לרוב לצורה של בילוי. הימורים יכולים להתבצע בין אנשים בודדים (במקרה זה קרוי ההימור לעיתים התערבות), אך הנטייה האנושית להמר מולידה אנשים וארגונים המספקים שירותי הימור ומתפרנסים מהם, כגון בתי קזינו, מפעל הפיס, וסוכנויות הימורים. הימורים יכולים להפוך להתנהגות התמכרותית ופוגעת, בשל הצורך של האדם להרוויח בצורה מהירה וקלה באופן יחסי.
כדאיות ההימור
המדד המשקף את רמת הכדאיות של ההימור הוא תוחלת הזכייה היחסית (בתיאור אינטואיטיבי, הסכום שצפויים לזכות בו, בממוצע, על כל שקל שמושקע בהימור). מדד זה מחושב בדרכים שונות בהתאם לסוג ההימור.
רבים סבורים שהימורים הם התנהגות כלכלית שגויה, משום שתוחלת הזכייה היחסית תמיד קטנה מ-100%. זו גישה פשטנית, משום שהיא בוחנת רק את התועלת הכלכלית ומתעלמת מהמשקל שמייחס המהמר לתוצאות האפשריות: זכייה בפרס גדול לעומת הפסד ההשקעה ברכישת כרטיס. בנוסף לכך, חלק מהמהמרים אינם מונעים רק משיקולים כלכליים, אלא גם מתחושת הריגוש המלווה להימור ומהתקווה להתעשרות מהירה. עם זאת, התעלמות מוחלטת משיקולים כלכליים יכולה להוביל להתמכרות.
בישראל
בישראל מותרים ההימורים רק באמצעות גופים שקיבלו רישיון לכך מהמדינה. בהתאם לכך אסורה הפעלת בתי קזינו, אך פועלים שני גופי הימורים גדולים שחלק מהכנסותיהם מועבר לשימוש לטובת הציבור, מפעל הפיס והטוטו, המשתמשים בפרסום אינטנסיבי לשם פיתוי מהמרים להמר באמצעותם. לעיתים נערכות הגרלות בהיתר גם כחלק ממסעות פרסום אחרים. בישראל, כמו במדינות רבות אחרות, על זכייה בהימור מוטל מס המקטין עוד יותר את תוחלת הזכייה ואת כדאיות ההימור.
בשנת 2007, תוקן חוק העונשין כך שנאסר על מכירת כרטיסי מפעל הפיס, טוטו ולוטו לקטינים עד גיל 18.
למרות האיסור בחוק, מתקיימים בישראל הימורים, ומערכת האכיפה בישראל פועלת בתחום זה. לפי הערכות, תעשיית ההימורים הבלתי חוקיים בישראל גלגלה בתחילת שנות ה-2000 בין 3 ל-5 מיליארד שקל בשנה, בעיקר הימורי ספורט, כתוצאה מפתיחת האפשרות להימורים באינטרנט.
הימורים באינטרנט
רשויות האכיפה הישראליות מתייחסות להימורים באינטרנט כנופלים במסגרת האיסור הכללי על הימורים במדינת ישראל. רשויות החוק פועלות במספר מישורים נגד הימורים אלה: חסימת אמצעי תשלום לצורך ביצוע הימורים באינטרנט, חסימת העברות לחשבונות בנק זרים המזוהים כמשויכים למפעילי הימורים באינטרנט והגשת כתבי אישום ומעצרים של גורמים שונים שמעורבים בתעשייה זו.
ביולי 2010 הוצא צו משטרתי שהורה לספקי אינטרנט לחסום גישה לשמונה אתרי הימורים. הצו התבסס על סעיף 229 לחוק העונשין, שקובע כי "מפקד משטרת מחוז במשטרת ישראל רשאי להורות על סגירתו של מקום משחקים אסור או מקום לעריכת הגרלות או הימורים". במשטרה טענו כי אתר אינטרנט הוא "מקום", ועל כן החוק חל עליו. בתגובה, הגיש איגוד האינטרנט הישראלי עתירה לבית המשפט לעניינים מנהליים בתל אביב, שקיבל את טענתו, ופסק באפריל 2012 שלמשטרה אין סמכות להורות על חסימת אתרים. המשטרה ערערה לבית המשפט העליון, וזה דחה את הערעור ברוב של שניים נגד אחד, והותיר את ההחלטה על כנה. בעקבות פסיקה זו חוקקה הכנסת העשרים את חוק סמכויות לשם מניעת ביצוע עבירות באמצעות אתר אינטרנט, המקנה למשטרה סמכות להורות על הסרת אתר אינטרנט או חסימת הגישה אליו, לשם מניעת ביצוע עבירות בתחומי זנות, סמים, הימורים וטרור.
עם זאת, למרות הפסיקה הנרחבת נגד הפעלת פלטפורמות הימורים בישראל דרך האינטרנט, נראה שישראלים שרק מעניקים שירות לפלטפורמות אלו, מבלי שהם מפעילים אותן באופן ישיר, אינם נמצאים בסכנה ממשית של העמדה לדין. אף על פי כן, עיסוק במתן שירותים לאתרי הימורים באינטרנט יכול להיות בעייתי מכיוונים אחרים, למשל קושי בפתיחת חשבון בנק למי שעוסק בתחום.
מהבחינה המהותית, בתי המשפט ככלל תומכים בטיעון של רשויות האכיפה הישראליות כי האיסור הכללי על הימורים חל גם על הימורים באינטרנט, וכי איסור זה חל גם ביחס לפעילות הימורים באינטרנט המבוצעת כל כולה מחוץ לגבולות ישראל, על סמך רישיון רגולטורי שהוצא כדין, מהטעם שהמהמר הוא ישראלי.
נכון לשנת 2021, הגוף היחיד המפעיל הימורים באינטרנט הוא הטוטו, ומאפשר משלוח טפסים ישירות דרך האתר. מפעל הפיס, שעד עתה לא נכח באינטרנט ואת מקומו תפסו חברות פרטיות אשר אינן קשורות אליו צפוי לאפשר משלוח טפסים באתר ייעודי גם כן החל מהחצי השני של אותה השנה.
בסין
בתרבות הסינית מקובל מאוד לשחק משחקי לוח, דוגמת מה-ג'ונג, תמורת כסף; יותר מכך, אצל חלק מהסינים נחשב רק משחק שבו כסף מחליף ידיים כמשחק "אמיתי". עם זאת קיימת אצל הסינים דיכוטומיה בין הגדרת עיסוק במשחק חברתי, גם אם הוא מלווה בהפסד כספי ניכר, כ"משחק" (waan2 בג'וטפינג), מונח בעל משמעות חיובית המציין פעילות חברתית רצויה, לבין הגדרת העיסוק כ"הימור" (do2), מונח בעל משמעות שלילית המתאר התמכרות להימורים עד כדי פגיעה בחובותיו של האדם כלפי חבריו ומשפחתו. בשל הפופולריות של משחקי מזל אצל הסינים הייתה פעילות של הימורים נפוצה בסין, אם כי השלטונות ראו פעילות זו בעין רעה ולעיתים קרובות אסרו עליה.
במדינות האסלאם
הימורים אסורים באופן רשמי במדינות האסלאמיות.
ברוסיה
הימורים ברוסיה חוקיים בארבעה אזורים ייעודיים - אזורי אלטאי, קרסנודר, קלינינגרד ופרימוריה. בשאר המדינה ההימורים אסורים.
ביהדות
בתלמוד העוסקים בהימורים מקצועיים נקראו "מפריחי יונים ומשחקים בקוביה" והיו פסולים לעדות מפני שנחשב הדבר כעין גזל משום שהמפסיד לא מקנה בלב שלם את כספו לזוכה, או מפני ששקעו בפעילות זו ולא עסקו ביישובו של עולם.
Cross Purposes
Cross Purposes הוא אלבומה השבעה עשר של להקת ההבי מטאל הבריטית בלאק סבאת' שיצא לאור בינואר 1994.
אודות האלבום
לאחר שובם של הזמר רוני ג'יימס דיו והמתופף וייני אפיק באלבום הקודם Dehumanizer, נעדרו השניים באלבום זה. את מקומו של דיו תפס טוני מרטין שהשתתף כחבר הלהקה בשלושה אלבומים, ואלבום זה הוא הרביעי שלו עם בלאק סבאת'. את אפיק החליף מתופף להקת Rainbow לשעבר בוב רונדינילי.
לצורך קידום השיר "Hand That Rocks the Cradle", הופק וידאו קליפ בשחור-לבן.
האלבום הגיע למקום ה-122 במצעד הבילבורד 200 האמריקאי.
ביולי 2014 דורג האלבום על ידי מגזין "Guitar World" במקום השישי ברשימת "הידועים ביותר: 50 אלבומים אייקוניים שהגדירו את 1994"
רשימת השירים
כל השירים נכתבו על ידי טוני איומי, גיזר באטלר וטוני מרטין, מלבד השיר "Evil Eye" שבכתיבתו השתתף הגיטריסט אדי ואן היילן (שלא קיבל קרדיט באלבום עקב הסתייגותה של חברת התקליטים "Warner Bros. Records" איתה עבד היילן).
באפי ציידת הערפדים
באפי ציידת הערפדים (באנגלית: Buffy, the Vampire Slayer; מילולית: באפי, קוטלת הערפדים) היא סדרת טלוויזיה אמריקנית שנוצרה על ידי ג'וס וידון ושודרה בין 1997 ל-2003, תחילה ברשת The WB (עד שנת 2001) ולאחר מכן ב-UPN. הסדרה שילבה דרמת נעורים עם מוטיבים של פנטזיה. היא גוללה את ימי עלומיה של בָּאפִי סָאמֶרְס, נערה קליפורנית טיפוסית שהיא בעת ובעונה אחת "קוטלת הערפדים", האחרונה בשושלת גיבורות שתפקידן להגן על האנושות מפני כוחות האופל. באפי חווה את קשיי גיל ההתבגרות והבגרות המוקדמת במקביל לקרבות בלתי-פוסקים בערפדים ושֵׁדים, ושואפת לחיות חיים רגילים על אף היותה הקוטלת. היא נסמכת על חבריה הקרובים, וִילוֹ וזַאנְדֶר, ועל ה"צופה" שלה גָ'ייְלְס, מלומד שחובתו להדריכה.
"באפי" זכתה לקהל גדול יחסית לסדרת נישה שלא שודרה ברשת גדולה, עם ממוצע של כחמישה מיליון צופים, ולשבחי הביקורת. היא נחשבת לסדרה פורצת דרך בשל איכות כתיבתה והאופן בו הציגה נושאים מגדריים, כמו פמיניזם וסוגיות להט"ב, והיקף הכתיבה האקדמית אודותיה נרחב. בעקבות "באפי" הופקה סדרת-הבת "אנג'ל", שכללה חלק מהדמויות הקבועות, ולאחר ירידתה משידור, המשיכה העלילה בחוברות קומיקס תחת השם "באפי, העונה השמינית".
עונה 1
בָּאפִי סָאמֶרְס בת השש-עשרה עוברת עם אמה ג'וֹיס לעיירה הפרברית סאנידֶייל, לאחר שסולקה מבית-הספר שלה בלוס אנג'לס. באפי נדמית לסובביה כצעירה חולמנית הנוטה לבעיות התנהגות בלתי-מוסברות, ואמה ומוריה חוששים לעתידה. ביומה הראשון בתיכון החדש, היא נתקלת ברוּפֶּרט גָ'ייְלְס, אינטלקטואל בריטי שהגיע בפתאומיות למלא את תפקיד הספרן. ג'יילס מגלה לה כי סודה ידוע לו: היא ה"קוטלת", גיבורה המחוננת בכוחות על-אנושיים שתפקידה להביס את הערפדים, השדים ויתר המזיקין המאיימים על בני-האדם, והוא ה"צופה" המופקד עליה מטעם המועצה המשגחת על הקוטלות. סאנידייל הרדומה ניצבת למעשה על "פי השאול", קרע בקוסמוס המוביל לגיהנום, ומושכת אליה את כוחות האופל.
באפי דוחה את ג'יילס ומנסה להתחמק מחובתה, באומרה שהיא רוצה לחיות חיים רגילים, ושאין היא מעוניינת להיהרג בגיל צעיר כמו כל קודמותיה. אך במהרה מתחוור לה כי מתחת לעיירה כלוא "האדון", ערפד עתיק-יומין המנסה לצאת לחופשי. היא מצילה מערפדים שניים מחבריה לבית-הספר, זַאנְדֶר המגושם ווִילוֹ המצטיינת אקדמית אך הביישנית. באופן חסר תקדים בדברי ימי הקוטלות, שניהם מתוודעים לזהותה הסודית ומתגייסים לעזור לה. השלושה מתחברים על רקע היותם מנודים חברתית על ידי תלמידים פופולריים, ובראשם מנהיגת המעודדות הסטריאוטיפית קוֹרדֶליַה צֵ'ייס, למורת רוחו של ג'יילס, המבין כי עליו לנסות לרכוש את אמונה של הקוטלת הלא-ממושמעת והאמריקנית מדי. לעזרת באפי בא גם זר מסתורי בשם אֵנגֶ'ל, המשמיע לה ידיעות חידתיות אודות מזימות האדון.
עונה 2
לסאנידייל מגיעים צמד ערפדים בריטים: ספָּייק, שנודע גם כ"וויליאם המגואל", ואהובתו דרוּסילָה, שאנג'ל הפך לערפדה ("הוליד") בשעתו. הם יורשים את מקום האדון כאויביה של הקוטלת. ג'יילס מוצא שספייק התייצב כבר מול שתי קוטלות בעברו, והרג את שתיהן. בעימות הראשון בינו לבאפי, הערפד נכעס ומופתע לגלות כי בשונה מקודמותיה יש לה חברים ומשפחה, והללו תומכים ומסייעים לה. החבורה נתקלת באויב נורא עוד הימנו, המנהל החדש והרודני סניידר.
הקשר הרומנטי בין אנג'ל לבאפי הולך ומתהדק, על אף הקשיים שבמערכת יחסים בין ערפד שאיננו מסוגל להיחשף לאור השמש לקוטלת בת-אנוש. בינתיים, ג'יילס נכנס למערכת יחסים עם גֶ'ני קָלֶנדֲר, מורה למחשבים שהיא גם מיסטיקנית וטכנו-פגנית המודעת לפעילותו. קורדליה המחולצת שוב ושוב על ידי החבורה מתאהבת בזאנדר, ומנודה על ידי חברותיה הפופולריות. וילו מתחילה לצאת עם אוז, מוזיקאי שנחשף כאדם זאב, ויש לכלאו בלילות ירח מלא. אל העיר מגיעה אף קֶנדרָה, קוטלת נוספת, שנקראה למלא את התפקיד בעת "מותה" של באפי בידי האדון.
לאחר קרב נוסף מול הערפדים, אנג'ל ובאפי מממשים את אהבתם. מיד לאחר מכן, אנג'ל מאבד את נשמתו וחוזר להיות ערפד אכזר מן המניין, אנג'לוס. ג'ני, שמתגלה כבת לשבט הצועני שכישפו מאה שנה קודם, מסבירה לבאפי שהחזרת נשמתו נועדה לייסרו בלבד, והיא נלקחה ממנו ברגע שחווה אושר אמיתי. באפי אכולת רגשי אשם על כך שגרמה לאובדנו. אנג'לוס תופס את מקומו של ספייק כמנהיג, והלה אחוז חימה כשהוא רואה כיצד דרוסילה נוהה אחריו. לאחר שהוא רוצח את ג'ני, באפי מבינה שהוא אבד לתמיד ואין מנוס מלהרגו. הערפדים מוצאים את שרידיו של אַקָתלָה, שד המסוגל לבלוע את היקום כולו לתוככי הגיהנום, ומנסים להחיותו. וילו מוצאת לחש שג'ני עבדה עליו בטרם נרצחה, שנועד להחזיר את נשמת הערפד. באפי יוצאת למנוע מאנג'ל להעיר את אקתלה, לאחר קרב בו מתה קֶנדרָה. היא זוכה לבעל-ברית בלתי-צפוי בדמותו של ספייק, הלהוט להשיב לעצמו את אהבת דרוסילה. וילו משיבה את הנשמה ואנג'לוס חוזר להיות אנג'ל, לתדהמתה ואושרה של באפי, אך לא בטרם העיר את אקתלה. הקוטלת נאלצת לפלחו בחרבה, משום שרק דם עורך הטקס יכול לסגור את הפתח, והוא מושלך לגיהנום. באפי השבורה בורחת מסאנידייל, וחבריה תוהים לאן נעלמה.
עונה 3
באפי נמלטת אל לוס אנג'לס, שם היא חיה תחת שמה האמצעי, אן. לאחר שהיא מביסה שדים המשעבדים צעירים אבודים כמוה, היא מבינה כי אין מנוס מגורלה. היא חוזרת לסאנידייל, לאמה ולחבריה.
אל העיר נקלעת פֵייתּ, קוטלת שנקראה למלא את התפקיד עם מות קנדרה. היא חסרת רסן, פזיזה וייצרית, ובאפי חשה שקולה ואחראית לעומתה. וילו מעמיקה בלימודי הכישוף שלה. ג'יילס מצליח לדובב את באפי לגבי מה שאירע בקרב סביב פסל אַקָתלָה וגרם לה להימלט. שער למימד אחר נפתח בעיר ואנג'ל חוזר דרכו, לאחר שעונה בשאול ונעשה למעט יותר מחיה. הוא מזהה את באפי, והיא משיבה אותו לשפיותו בסתר. ג'יילס והאחרים זועמים משהדבר נודע להם, אך אנג'ל מוכיח להם את מסירותו ומתקבל מחדש בין ידידיה. וילו וזאנדר נכלאים על ידי ספייק, השב לעיר קצרות, ומתנשקים בחרדתם. קורדליה המושפלת מקללת את זאנדר ואת באפי, שגרמה לה להתאהב בו, באוזני תלמידה חדשה המתגלה כשדת הנקם אַנְיאנְקָה, ומתעוררת למציאות בה באפי מעולם לא הגיעה לעיר והאדון שולט. אניאנקה מובסת, קסמה נשבר והעולם חוזר לקדמותו. היא נלכדת בדמותה של בת-האנוש אניה.
באפי וחבריה מגלים כי המושך בחוטים מאחורי כוחות הזדון בסאנידייל הוא ראש העיר, ריצ'רד וילקינס, שאיננו אלא מכשף רב-עוצמה המבקש לעבור את טקס ה"הִתעלוּת" ולהפוך לשד עקלתון אימתני. בקרב עם ערפדים, פיית הורגת בטעות פקיד עירייה אנושי. באפי המזועזעת דורשת ממנה לשאת באחריות, אך הקוטלת האחרת מתעלמת ממנה, תוך שהיא הולכת ומסתבכת בייסורי אשמה ובזעם. לבסוף, פיית עוברת צד ומתחילה לשרת את וילקינס, שמפתח רגש אבהי מעוות כלפיה. החבורה מחפשת דרכים לעצור את ה"התעלות", בעודם עסוקים בחייהם הרגילים: תום לימודיהם ונשף הסיום קרבים. אנג'ל מודיע לבאפי כי יעזוב אם ינצחו את וילקינס, מאחר שליחסים ביניהם אין עתיד ועליו להניח לה לנפשה. אניה מספרת להם על "התעלות" שחזתה בה בעבר, ומפצירה בזאנדר (שהזמינה לנשף מחוסר ברירה) להימלט עמה בטרם ימותו כולם. באפי פוצעת את פיית בעימות ביניהן, והיא נכנסת לתרדמת. החבורה מגייסת את כל תלמידי בית-הספר לקרב נגד ראש העיר, ההופך לשד בסוף נאומו בטקס הסיום. הם מפתים את המפלצת לתוך אחד הבניינים, הממולכד בחומר נפץ, והורגים אותו. באפי וחבריה נרעשים מכך ששרדו את ה"התעלות", ועוד יותר מכך, את התיכון.
עונה 4
החבורה שפוצצה את בית הספר בסוף העונה הקודמת עוברת לשלב הבא – אוניברסיטה. וילו, אוז ובאפי לומדים בה וזאנדר מתכנן טיול חוף לחוף. הרכב מתקלקל מהר מאוד והוא חזר לסאנידייל עם הזנב בין הרגליים וגר אצל ההורים ומשלם שכירות. באפי מתחילה את השנה עם החשש שלא תצליח לשלב את הקטילה עם לימודי האוניברסיטה. באפי מתאהבת בריילי פין, מתרגל באוניברסיטה. הוא מתגלה כמפקד צוות ב"יוזמה" – קבוצה צבאית שלוכדת שדים וערפדים. ספייק, שהבטיח לא לשוב יותר לסאנידייל, חוזר במטרה להרוג את באפי. הוא נלכד על ידי ה"יוזמה" ששמים לו שבב בראש שמונע ממנו לפגוע בבני אדם.
העונה הרביעית היא בסימן ההתרחקות של ה"סקובי גאנג" אחד מהשני. באפי מפתחת קשר רומנטי עם ריילי, וילו ננטשת על ידי אוז שעוזב אחרי שהוא מבין שהוא לא שולט בתכונותיו כאיש זאב, אך מוצאת נחמה אצל טארה, סטודנטית שמתעניינת אף היא בכישוף. לקראת סוף העונה וילו יוצאת מהארון שזהו עוד נושא שלחבורה לוקח זמן לעכל. זאנדר הוא היחיד שלא לומד באוניברסיטה ועובר בין עבודות וממשיך את הקשר עם אניה. את ג'יילס רואים בעיקר בדירה שלו שבחלק ניכר מהעונה מחליפה את ספריית בית הספר כמרכז האם של החבורה. פיית' מתעוררת מהתרדמת, עושה בלאגן לשני פרקים, כשאחד מהם היא מחליפה את הגוף שלה עם באפי, לאחר מכן בורחת ללוס אנג'לס. במהלך העונה אנו מגלים כי ראש ה"יוזמה" היא המרצה לפסיכולוגיה, הפרופסור מגי וולש. מגי ורופא נוסף מכינים לוחם מושלם המורכב ממכונה, אדם ושד בשם "אדם". אדם יוצא מכלל שליטה, הורג את וולש ועוד מספר חיילים מה"יוזמה" שלא יודעים איך להתמודד איתו. אדם מגייס את ספייק לעזרתו כדי שהוא יפריד בין חברי ה"סקובי גאנג" ובתמורה אדם יוציא את השבב. למרות ריב גדול בדירתו של ג'יילס החבורה מבינה שספייק ניסה להפריד ביניהם ומוצאת פתרון לאדם. כישוף שמשלב את הקוטלת הראשונה עם כולם ביחד. לוחם – באפי, מכשף – וילו, ידע בשומרונית – ג'יילס וזאנדר הוא הלב. הפרק הוא יוצא דופן ובו הקוטלת הראשונה הורגת את החבורה בחלומותיהם.
עונה 5
העונה מתחילה עם מפגש של באפי עם דרקולה שבא לסאנידייל ומראה לבאפי צדדים אפלים בהיותה קוטלת. בדיוק כשג'יילס מרגיש שהוא מיותר ושבאפי לא צריכה אותו יותר היא פונה אליו שאחרי החוויה המשותפת בסוף העונה הרביעית וחוסר הידע שלה על הקוטלות הקודמות היא מרגישה שהיא צריכה אותו שוב כצופה. בעונה זו מופיעה דמות חדשה – דון, אחות של באפי. אנו, הצופים, יודעים שלבאפי אין אחות. במהלך העונה מגלים הצופים שדון היא בעצם דמות שהומצאה על ידי נזירים שרצו להחביא כוח מיסטי גדול העונה לשם "המפתח". מפתח זה יכול לפתוח פתח בין ממדים. הרע העונתי היא גלורי, אלה שסולקה מהמימד שלה ותקועה בעולם שלנו ועושה צרות לחבורה משום שהיא רוצה לחזור לעולמה שלה. עם בואה של גלורי מופיע בן, רופא שעוזר לפעמים חבורה. לימים יגלו שיש קשר בינו לגלורי. ריילי מרגיש איך באפי דוחקת אותו לאט לאט מחיו ומחליט לחזור ל"יוזמה", זאנדר עוזר לבאפי להבין כמה היא צריכה את ריילי, אבל זה מאוחר מדי והוא עוזב.
בעולם הפרטי-אנושי של באפי חל שינוי עם גילוי גידול בראש של ג'וייס מה שמשפיע רבות על באפי ומבגר אותה. על אף שהסרת הגידול הצליחה לאחר מספר פרקים ג'וייס מתה. ככל שהעונה מתקדמת החיפושים של גלורי אחרי המפתח מתגברים ולבסוף היא מגלה שזו דון. התוצאה היא בריחה מהעיר בואן גדול. אחרי ששג'יילס נפצע באפי מבקשת את עזרת בן, שמסתבר שהוא וגלורי חולקים את אותו גוף מה שבעצם מביא את גלורי עד דון והיא נלקחת. הפרק האחרון הוא על תקן פרידה מבאפי מתחיל בסיכום העונות. אחרי שהדם של דון פותח את הממדים באפי מבינה שאין מנוס מכך שהיא תעצור את זה על ידי קפיצה לפתחי הממדים כי הרי לדון ולה יש את אותו דם, דבר שמביא למותה.
עונה 6
עונה שש מתחילה עם הניסיון של החבורה לשמור את מותה של באפי כסוד ולהשתמש בבאפי-בוט. ג'יילס מרגיש מיותר ועוזב לאנגליה. עם עזיבתו החבורה בראשות וילו (על-אף הסתייגות של חלק מהם מהרעיון) מחזירה את באפי לחיים באמצעות כישוף רב-עוצמה. למרות האמונה כי החזירו אותה מהגיהנום, מתגלה מאוחר יותר כי היא הייתה בגן עדן במהלך מותה והיא נופלת לתוך דיכאון עמוק במשך רוב העונה. כששמע על חזרתה של באפי לחיים שב ג'יילס לסאנידייל, אך לאחר ההבנה שבאפי תלויה בו יותר מדי חוזר לאנגליה. באפי מגיעה להבנה כי בתקופה בה לא הייתה בחיים, מצבה הכלכלי הידרדר וכעת היא על סף פשיטת רגל עקב הוצאות בית החולים בו טופלה אימה במשך העונה הקודמת והוצאות נוספות. במהרה, היא מוצאת עבודה ברשת המזון המהיר "דאבל מיט פאלאס״. ספייק עדיין מאוהב בבאפי והוא היחיד שהיא מספרת לו על הדיכאון שלה עקב תלישתה מגן עדן. ספייק מגלה כי הוא יכול להכאיב לבאפי ומשתמש בעובדה הזו כדי להעלות בפניה את הרעיון שהיא חזרה לא לגמרי אנושית מגן עדן, מה שמגדיל את תחושת הניכור שלה. אחרי התעללות נפשית הדדית, באפי וספייק מתחילים לנהל מערכת יחסים מינית, סודית ורעילה.
דון סובלת מקלפטומניה ותחושות של ניכור וחשש שהקרובים אליה יעזבו אותה, זאנדר עוזב אניה ביום החתונה, מה שמחזיר את אניה להיות שדת נקמה, תהליך ההתקדמות של וילו בכישוף שהחל שעונות הקודמות מגיע לשיא והיא מתמכרת אט אט לכישוף. היא אף מצליחה להפוך את איימי בחזרה מחולדה לבת אדם (מהעונה השלישית). הדבר גורם לטארה להיפרד ממנה זמנית.
החבורה מתמודדת עם ה"טריו", קבוצה של חנונים בראשות וורן המשתמשים במיומנויות הטכנולוגיות שלהם כדי לנסות להרוג את באפי ולהשתלט על סאנידייל. אחרי שבאפי מסכלת את תוכניות הטריו פעמים רבות, וורן יורה בבאפי עם אקדח, והכדור תועה והורג את טארה (בפרק היחיד בו היא מופיעה בקרדיטים). וילו, שבמהלך העונה מנסה להיגמל מהכישוף, חוזרת לשם ובגדול. היא הורגת את וורן (על ידי הפשטת עורו), ומנסה להרוג גם את אנדרו וג'ונתן. החבורה מנסה לעצור אותה, בסופו של דבר הדבר מביא לקרב בין באפי לוילו, ואחרי שבאפי כמעט מובסת, כדור קסם עוצמתי פוגע בוילו – וג'יילס חוזר במפתיע עם קסם האור ונלחם עם וילו. וילו שואבת את הכוחות שלו ובכך היא מרגישה מחוברת לכל דבר בעולם, ומכך כל קושי וכאב. וילו מנסה להרוס את העולם כדי להפסיק את הסבל של כולם. ברגע האחרון זאנדר עוצר את וילו תוך שהוא אומר לה שהוא אוהב אותה בכל מצב. אנדרו וג'ונתן בורחים למקסיקו. לקראת סוף העונה, ספייק – שעוזב את סאנידייל אחרי שבאפי נפרדה ממנו, נוסע לאפריקה לפגוש שד ממנו הוא מבקש "להחזיר לו מה שהיה פעם" כך ש"באפי תקבל את מה שמגיע לה". לאחר סדרת קרבות, השד מחזיר לו הנשמה. בעונה היה פרק מיוחד, Once More, with Feeling, שהיה על תקן מחזמר.
עונה 7
עונה זו מתחילה עם ניסיון של באפי ללמד את דון יותר על נושא הקטילה ולשתף אותה יותר בנושא. דון מתחילה ללמוד בתיכון שנבנה מחדש על אותו מקום שהיה בית הספר בו למדו וילו, באפי וזאנדר. עם בדיקת תוכניות הבנייה מתגלה שפי השאול שהיה מתחת לספרייה בבית הספר הקודם נמצא כרגע תחת משרדו של המנהל שיהיה בעל תפקיד במהלך המאבק העונה. ספייק מתגלה במרתף של בית הספר כשהוא משוגע בעקבות קבלת הנשמה. וילו חוזרת לסאנידייל אחרי שהייתה באנגליה עם ג'יילס כדי ללמוד איך לשלוט על הכוחות שלה, היא אמנם לא סיימה את הלימודים אך ג'יילס אומר לה שהגיע הזמן לשוב לסאנידייל כי צריכים אותה שם. באפי מתמנה להיות יועצת בבית הספר ובתוך התפקיד ילדה בשם קאסי שמתגלה כבעלת כוחות נבואה אומרת לה שהיא תמות בקרוב, דבר שבאפי לא מצליחה למנוע.
בעונה השביעית אנו מגלים כי החזרתה של באפי לחיים בתחילת העונה השישית וחוסר היציבות הנגרמת על ידי כך איפשרו לרוע ראשון (שניסה בעונה השלישית לגרום לאנג'ל להתאבד) להתחיל להטות את האיזון בין טוב לרע. התהליך מתחיל עם ניסיון לצוד ולהרוג את כל הקוטלות הפוטנציאליות, ובניית צבא של ערפדים עתיקים רבי עוצמה. לאחר שהמועצה של הצופים מתפוצצת, ג'יילס מגיע עם מספר של קוטלות פוטנציאליות לביתה של באפי. במהלך העונה מספר גדל והולך של הקוטלות הפוטנציאליות מוצאות מקלט בסאנידייל. פיית', ששהתה בכלא בלוס אנג'לס, חוזרת לסאנידייל כדי להצטרף למאבק ברוע הראשון. המנהל החדש של התיכון החדש של סאנידייל, רובין ווד, שמתגלה מאוחר יותר כבנה של ניקי ווד, קוטלת שנהרגה על ידי ספייק, מצטרף אף הוא. ערפדי טורוק-האן העתיקים ומטיף מרושע בשם כיילב גורמים צרות לחבורה במהלך העונה. במהלך העונה, פי השאול נעשה פעיל יותר מדי, דבר הגורם למספר הולך וגדל של תופעות על-טבעיות וגורם לכולם לעזוב את העיר. בסוף העונה, החבורה יורדת לפי השאול, בעוד וילו משתמשת בנשק מיוחד שמצאה באפי ומפעילה את כל הקוטלות הפוטנציאליות והופכת אותן לקוטלות בפועל. אנג'ל חוזר לסאנידייל כדי לתת לבאפי קמיע, ומתכנן להישאר לקרב הגדול אבל באפי אומרת לו שהיא רוצה שהוא יחזור ללוס אנג'לס כדי להכין את החזית השנייה אם היא תיכשל. באפי נותנת את הקמיע לספייק. בקרב הגדול יש אבדות כשהחשובה שבהם היא אניה, אשר חזרה להיות בת אנוש. בנוסף אליה מתות גם קוטלות פוטנציאליות. בסופו של הקרב, ספייק משתמש בקמיע, שמעצים את העוצמה של השמש והורג את כל הערפדים של פי השאול, וככל הנראה תוך שריפת ספייק בתהליך. מצב זה גורם לפי השאול לקרוס, וכל העיר מתמוטטת אל תוך המכתש שנוצר. החבורה מצליחה להימלט ברגע האחרון.
בתרבות ובאקדמיה
מלבד "באפי ציידת הערפדים", עולם הערפדים והשדים המופיע בה זכה לעיבודים נוספים. תחילה הופקה סדרת-הבת "אנג'ל", ובהמשך התחילו לצאת ספרים וספרי קומיקס. רוב אלו נכתבו על ידי סופרים מעריצים. יצאו 68 ספרים בסדרה, מתוכם ארבעה תורגמו לעברית: "הקציר" (מבוסס על פרקים 1–2); "ירח זאב ערבות"; "ליל השידור החוזר", ו"אורחים".
בשלב מסוים התחיל גם יוצר הסדרה, ג'וס וידון לחבר ספרי קומיקס המבוססים על "באפי". אלו הם Tales of the Vampires ,Fray, ו-Tales of the Slayers. וידון כתב ופרסם קומיקס אשר מהווה המשך ישיר לעונה השביעית של הסדרה, ונחשב למעשה לעונה השמינית הרשמית של "באפי".
מעבר לכך יצאו במהלך השנים כמה ספרים אקדמיים שבהם חוקרי תרבות מנתחים את התוכנית, בהם Why Buffy Matters: The Art of Buffy the Vampire Slayer ו-Blood Relations: Chosen Families In Buffy The Vampire Slayer And Angel..
מג'לס
הפרלמנט האיראני, המכונה "מַג'לֶס שוּרא-יֶ אֶסלָאמי" (בפרסית: مجلس شورای اسلامی; "המועצה המייעצת האסלאמית"), או "בית העם", היא הרשות המחוקקת של איראן. מאז 18 בפברואר 2000, מששונה הרכבו, חברים בו 290 במקום 270 מחוקקים. אלה נבחרים על ידי הציבור האיראני לכהונה בת ארבע שנים.
מושבי המג'לס מחולקים לנציגי המחוזות השונים, בתוספת מושב אחד לנציג העדה הזורואסטרית, מושב אחד לנציג הקהילה היהודית, מושב אחד לנציג הנוצרים האשורים ושני נציגים של העדה הנוצרית-ארמנית.
מבנה הפרלמנט האיראני הישן שימש מהקמתו ב-1906 ועד 1980, אז עבר הפרלמנט לבניין סמוך, ששימש לפני כן את הסנאט האיראני. ב-2004 עבר הפרלמנט שוב, הפעם אל בניין בסגנון מודרני בצורת פירמידה, המשמש אותו עד היום.
שכונת נשאשיבי
שכונת נשאשיבי היא שכונה היסטורית בשכונת שייח' ג'ראח בירושלים שהקימה משפחת אל-נשאשיבי, מהמשפחות המובילות בחברה הערבית בסוף השלטון העות'מאני בארץ ישראל ובימי המנדט הבריטי.
במחצית השנייה של המאה ה-19. בני משפחת נשאשיבי היו סוחרים ובעלי קרקעות בכפרים יאלו וזכריא, שאותן החכירו לפלאחים אריסים, תמורת ממון ותוצרת חקלאית.
בתים שהיו בבעלות המשפחה במערב העיר
בני נשאשיבי הקימו בתי פאר ענקיים, גם במערב ירושלים באזור שכונת החבשים: בין הרחובות אתיופיה (בשמו כיום), והנביאים; באחד מבתי נשאשיבי, ברחוב אתיופיה 11, התגורר במשך מספר שנים עד מותו ב-1922 אליעזר בן-יהודה. גם בית מספר 13 ברחוב אתיופיה היה אחד מבתי נשאשיבי, ובמרכז העיר נבנה בית הגא ראשיד נשאשיבי, הידוע כיום כבית טיכו.
אריברט ריימן
אריברט ריימן (בגרמנית: Aribert Reimann; נולד ב-4 במרץ 1936) הוא מלחין אופרה, פסנתרן ומלווה גרמני. הגרסה שלו למחזה המלך ליר של ויליאם שייקספיר נכתבה לפי הצעתו של דיטריך פישר-דיסקאו, ששר בתפקיד הראשי.
ביוגרפיה
המוניטין של ריימן כמלחין גדלו במידה רבה הודות לכמה אופרות ספרותיות חשובות, ביניהן "המלך ליר", "הטירה" על פי קפקא ו"סונאטת רוחות" על פי סטרינדברג. מלבדן כתב מוזיקה קאמרית, יצירות תזמורתיות ושירים. הוא זוכה רבות בתוארי כבוד ועיטורים, ביניהם "צלב המצוינות הגרמני הגדול" עם כוכב ו"מסדר המצוינות של ברלין".
יצירתו האחרונה עד כה, "קנטוס לקלרינט ותזמורת", שהקדיש לקלרינטן והמלחין ירג וידמן, הושמעה בביצוע בכורה ב-13 בינואר 2006 באולם השידורים הגדול של רדיו מערב גרמניה בקלן. המלחין, שהיה נוכח בקונצרט אומר, כי ההשראה ליצירה באה מחיבוריו לקלרינט של קלוד דביסי.
ריד אים אינקראיס (מחוז)
ריד אים אינקראיס הוא מחוז במערב אוסטריה עילית שבאוסטריה. שטחו משתרע על 585.01 קמ"ר, ואוכלוסייתו מונה 58,203 תושבים נכון ל 2001. במחוז ישנה עיר אחת, ריד אים אינקראיס, שהיא העיר היחידה במחוז, ו-36 עיירות.
פרשת מותו של סיומה מירוניאנסקי
פרשת מותו של סיומה מירוניאנסקי מתייחסת לאירוע שהתחולל ב-1941 במהלכו נלקח מזכיר סניף תל אביב של המפלגה הקומוניסטית הישראלית (מק"י), סיומה מירוניאנסקי, למטה משטרת המנדט לצורך חקירה, ומאז נעלמו עקבותיו. על פי החשד הוא הוכה למוות בתחנת המשטרה וגופתו הוסתרה. הדרישה ממשטרת המנדט לחקור את הפרשה נדחתה. ב-1948 (לאחר קום המדינה) החליט היועץ המשפטי לממשלה, יעקב שמשון שפירא, להקים ועדת חקירה בנושא, וזאת בעקבות עדויות חדשות שצצו. גם ועדה זו לא הצליחה לקבוע חד משמעית מה עלה בגורלו של מירוניאנסקי. פרשה זו נשארה בלתי מפוענחת, וגופתו של מירוניאנסקי מעולם לא התגלתה.
רקע
מייד עם סיום מלחמת העולם השנייה נוצר קונפליקט בין מדינות המערב (וארצות הברית בראשן) לבין ברית המועצות, וזאת על רקע של אידאולוגיה ומאבקי שליטה על אזורים בעולם. בריטניה, ששלטה בארץ ישראל לפי המנדט שהוענק לה, התייצבה לצד ארצות הברית בהתנגדות לרוסיה בפרט ולקומוניזם בכלל. במסגרת התנגדות זו רדפו שלטונות המנדט אחרי המפלגות הקומוניסטיות בארץ ישראל והפעילים שלהן. רדיפה זו התבטאה במגבלות תנועה, מאסרים והגדרת התנועות הקומוניסטיות כבלתי חוקיות.
פעילותו של מירוניאנסקי בארץ ישראל
מירוניאנסקי נולד בסביבות 1911 ברומניה ועלה לארץ ישראל בשנות ה-30 יחד עם אשתו קלרה. לאחר עלייתם שכר הזוג דירה ברחוב ורבורג בתל אביב, וסיומה החל לפעול בארגוני שמאל וביניהם במפלגה הקומוניסטית ובארגון האנטי פשיסטי אנטיפה. מכיוון שהשלטונות הוציאו את הארגונים הקומוניסטים מחוץ לחוק, נאלץ סיומה לפעול במחתרת, ואף זכה לכינוי המחתרתי "אריה". לפרנסתו עבד סיומה בבניין.
היעלמותו של סיומה
ב-7 ביולי 1941 נשלח אחד מחברי המפלגה להביא כרוזים מבית הדפוס המחתרתי של התנועה שלייד תיאטרון הבימה בחזרה לביתו ברחוב נחמני 48 אך נעצר על ידי הבולשת הבריטית (CID) שגילתה את מקום מגוריו ועצרה שם מספר חברים מהנהגת המפלגה וסיומה ביניהם. העצורים הובלו לחקירות במטה הבולשת. בחקירתו של סיומה היו מעורבים מספר חוקרים יהודים וביניהם הקצין יצחק שטיינברג, בן-אפרים, שמאי, זלדמן, ברמן, יעקב קנר, גילבין ועוד. לאחר מעצר והחקירה נעלמו עקבותיו של סיומה.
החקירות המוקדמות
זמן קצר לאחר היעלמותו החלו הארגונים הקומוניסטים לדרוש מהשלטונות הבריטים לחקור את היעלמותו של סיומה אך אלו דחו את הבקשה וטענו שסיומה כלל לא נעצר על ידי הבריטים.
החקירה לאחר קום המדינה
ב-1948 חודשה דרישת האלמנה קלרה ומק"י משר המשפטים פנחס רוזן לפתיחת החקירה. פנייה זו נתמכה על ידי נבחרי מועצת העם הקומוניסטים וכן על ידי העיתון הקומוניסטי קול העם שטרח להזכיר את דבר הפרשה ואת הצורך בחקירה ומיצוי הדין עם חוקרי המשטרה היהודים.
באוקטובר 1948 הודיע שר המשטרה שהבדיקה שעשה החוקר שלמה סופר לא מראה שיש בסיס להאשמה על רצח מירוניאנסקי אולם בגלל הלחץ החברתי והפוליטי הנחה להקים ועדת חקירה.
לאחר דיון בממשלה (ב-27 באוקטובר 1948) מינה היועץ המשפטי לממשלה יעקב שמשון שפירא ועדה לבדיקת הפרשה (יו"ר מרדכי עליאש, חברים נחום ניר-רפאלקס, מרדכי שטנר). הוועדה החלה את פעולתה בתחילת דצמבר 1948.
בין השאר הופיעו בפני ועדה זו:
עם סיום החקירה פרסם החוקר את מסקנותיו לפיהן אין הוכחה חד משמעית למעורבות המשטרה בהיעלמותו של סיומה. החוקר טען שכל מסמכי המשטרה הקשורים לפרשה נעלמו וכן שעדותו של העד המרכזי, מיכאל כהן, אינה אמינה בגלל משפט הרצח בה היה מעורב באותה תקופה. עם זאת, קבע החוקר ששלושה שוטרים (יצחק שטיינברג, חיים ברמן וקנר) ידעו שסיומה נחקר במשטרה אך שיקרו בעדותם ויש לשקול את המשך שירותם. מסקנות החוקר נדונו בישיבת הממשלה ועל אף המסקנות ה"אנמיות" הוחלט להשעות 3 קצינים לתקופה מסוימת (בין המושעים היה יעקב קנר).
ב-1966 העלה מאיר וילנר הצעה לפתיחת החקירה בנושא אך ההצעה הורדה מהפרק מאחר שחלה התיישנות על הרצח.
קול העם
בתקופת החקירה האשים העיתון הקומוניסטי קול העם את השוטרים, שהיו מעורבים בחקירתו של סיומה ב-1941, ברצח ("בוגדים ורוצחים שיש להעמידם לדין"). מכיוון שרובם היו עדיין בשירות המשטרה ב-1948 הורה פרקליט המדינה לעורכי העיתון להתנצל על האשמה זו. על אף שאיש מעורכי העיתון לא התנצל לא עמד אף אחד מהם לדין.
הנצחתו
ב-1952 קראה המפלגה הקומוניסטית למועדון המפלגה (ברח' מרכז בעלי מלאכה 26 בתל אביב) על שמו של מירוניאנסקי.
ננסי אסטור
ננסי וויצ'ר לנגהורן אסטור (באנגלית: Nancy Witcher Langhorne Astor; 19 במאי 1879 – 2 במאי 1964) הייתה האישה הראשונה שכיהנה בבית הנבחרים הבריטי.
ביוגרפיה
אסטור נולדה וגדלה בווירג'יניה שבארצות הברית. היא התחתנה בארצות הברית, אך נישואיה כשלו במהרה. בשנת 1905, כשהייתה בת 26, אסטור היגרה לאנגליה. שם היא נישאה בשנית. בשנותיה הראשונות של אסטור בבריטניה, היא הפכה לדתית הרבה יותר, ובו זמנית פיתחה דעות אנטי-קתוליות ואף אנטישמיות.
בשנת 1919 נכנסה לעולם הפוליטי, זאת לאחר שבעלה הצליח להיבחר לבית הלורדים. והייתה לאישה הראשונה שכיהנה בבית הנבחרים הבריטי מטעם המפלגה השמרנית. אמנם פעילה אירית בשם קונסטנס מרקייביץ הצליחה להיבחר לפרלמנט כשנה קודם לכן, אך זו לא כיהנה בפועל בפרלמנט כתוצאה מהסכסוך בין צפון אירלנד לבריטניה.
בשנותיה הראשונות בפרלמנט, אסטור התיידדה עם פוליטיקאים מכל הקשת הפוליטית. התיידדות עם חברי מפלגת הלייבור נמשכה עד שנת 1931. היא לא החזיקה בשום תפקיד מרכזי, ולכן השפעתה הייתה מוגבלת. אסטור עצמה לא רצתה עמדה בכירה בשורות השלטון, זאת מכיוון שרצתה חופש לבקר את ממשלתה. במהלך שנות ה-20 הצליחה לחוקק חוק אשר העלה את הגיל המינימלי לצריכת משקאות חריפים מ-14 ל-18. בנוסף על כך, היא פעלה על מנת לקדם צירוף נשים לשירות הציבורי, רפורמות בחינוך ותמיכה בנפגעי פשע צעירים.
שנות ה-30 היו יותר קשות ומורכבות עבור אסטור. בשנת 1929 זכתה בקושי במקומה בפרלמנט. בשנת 1931 נעצר בנה מהנישואים הראשונים בגין הומוסקסואליות. בנוסף על כך, אסטור עוררה סערה ציבורית כאשר טענה שנבחרת הקריקט הבריטית הפסידה לזו האוסטרלית בגין שימוש באלכוהול. סערה זו הפחיתה באופן משמעותי את הפופולריות של אסטור. בתקופה זו התיידדה עם הסופר ג'ורג' ברנרד שו, אך המחלוקות הפוליטיות ביניהם העיבו על היחסים. בנוסף על כך, אסטור קיימה עם בנה ביקור שנוי במחלוקת בברית המועצות ואף פגשה את שליט המדינה יוסיף סטלין. בנה הרעיף שבחים על השלטון הסובייטי, אך אסטור המשיכה לנקוט בעמדות אנטי-קומוניסטיות. למרות דעותיה, ביקורה של אסטור הפחית גם הוא את הפופולריות שלה, והציג אותה כרכה אל מול הקומוניזם.